Els bisbes parlen de les vocacions, la ludopatia, la llibertat religiosa o els capellans | Catalunya Religió\nEls bisbes parlen de les vocacions, la ludopatia, la llibertat religiosa o els capellans\nPer Catalunya Religió. Dv, 10/05/2019\n(GIEC) Els bisbes de Catalunya centren els seus escrits dominicals a parlar d’aquestes jornades, així com de la ludopatia, de la brillantor de l’Església, de la llibertat religiosa al món, dels capellans i de la xerrada diocesana a Solsona sobre “Visió i +”. Cinc de les cartes dominicals parlen de les Jornades per les Vocacions.\nL’administrador apostòlic de l’arxidiòcesi de Tarragona, Jaume Pujol, vol reflexionar sobre “la crida que a tots ens fa el Senyor”, i ho fa “seguint el missatge del papa Francesc per a aquesta Jornada”. Diu que el Papa es fixa en “les dues parelles de germans que formen Simó i Andreu, Jaume i Joan en la seva tasca diària com a pescadors” que amb un treball ardu “van aprendre les lleis de la natura i, a vegades, van haver de desafiar-les quan els vents eren contraris i les onades sacsejaven les barques” i que el Papa assenyala: «Com en la història de tota crida, també en aquest cas es produeix un encontre. Jesús camina, veu aquests pescadors i s’hi acosta». Afirma que la crida del Senyor, segons el Papa, “no és una intromissió de Déu en la nostra llibertat; no és una gàbia o un pes que se’ns carrega a sobre. Per contra, és la iniciativa amorosa amb què Déu ve al nostre encontre i ens convida a entrar en un gran projecte, del qual vol que participem”. Diu també que el Senyor “ens convida a viure una vida joiosa, amb contradiccions, com ens diu quan promet el cent per u i la vida eterna”. Reconeix que “la crisi de vocacions, sigui en el matrimoni o en el celibat per amor a Déu, entronca sobretot amb la crisi de valors, en la família, en l’educació i en l’ambient, caracteritzat per la superficialitat, la recerca de sensacions i el rebuig tàcit al compromís estable”. Finalment, diu que “perquè hi hagi decisions de lliurament s’ha de tenir en compte que la llibertat no és fer el que ens ve de gust, sinó fer lliurement el que toca”.\nL’arquebisbe d’Urgell, Joan-Enric Vives, diu que “per dir sí, cal escoltar la crida”, que “des del Baptisme i la Confirmació, tots estem cridats a respondre cada dia amb nova disponibilitat a tot el que el Senyor ens va demanant” i que “Ell sempre dóna el coratge i les forces per dur-ho a terme”. Afirma que en el lema d’aquesta Jornada “ressonen les paraules que el mateix Sant Pare va dirigir als joves de tot el món reunits a Panamà: “Dir sí al Senyor és animar-se a abraçar la vida com ve, amb tota la seva fragilitat i petitesa. I és que la crida del Senyor (...) és la iniciativa amorosa amb què Déu ve al nostre encontre i ens convida a entrar en un gran projecte, del qual vol que participem”. Recorda que “Jesús, el Bon Pastor, ha donat la vida per les ovelles”, que dir "sí" al somni de Déu “és seguir-lo i implica oferir-li tota la vida, i oferir-la del tot, per sempre”, “és acceptar amb alegria i llibertat la possibilitat que Déu se serveixi de nosaltres per a alguna obra bona, per edificar l’Església i construir el seu Regne” i que “haurem d'estar disposats a assumir riscos per amor”. Finalment, diu que “hem de demanar a l'Esperit Sant la seva assistència perquè molts escoltin la crida, deixin enrere els temors i converteixin la seva fe en servei” i que “demanem també a la Verge Maria, Mare nostra, que ens ajudi a trobar en el camí les persones adequades, disposades a orientar i acompanyar la resposta, i que somiïn també amb nosaltres”.\nEl bisbe de Terrassa, Josep Àngel Saiz, diu que “en aquesta ocasió el papa Francesc recorda a l’inici de la seva reflexió que “la crida del Senyor ens fa portadors d’una promesa i, al mateix temps, ens demana la valentia d’arriscar-nos amb ell i per ell””, que la crida “es produeix sempre a partir d’un encontre” i que “sempre produeix sorpresa i una alegria profunda”. Afirma que “la història de tota vocació cristiana i de tota vocació sacerdotal és la història d’un diàleg inefable entre Déu i l’ésser humà, entre l’amor de Déu que crida i la llibertat de l’home que respon” i que “la iniciativa de la crida pertany a Déu”. Diu que “el Senyor no vol que ens limitem a recórrer el camí de la vida sense pena ni glòria, sense un ideal que valgui la pena de viure i de comprometre-s’hi amb passió”. Recorda que “la vocació és una invitació a seguir Jesús pel camí que Déu ha pensat per a cadascú, el camí en el que es trobarà la felicitat, l’alegria, la plenitud, i el camí pel que podrem servir millor els altres”, i adverteix que “tota elecció comporta un risc, el desafiament d’endinsar-se en allò que és desconegut”, així com que “aquesta elecció implica el risc de deixar-ho tot per a seguir el Senyor i consagrar-se del tot a ell, per a convertir-se en col·laboradors de la seva obra”. Finalment, recorda que “el Papa ens diu que “no hi ha goig més gran que arriscar la vida pel Senyor”” i que per això “avui preguem perquè molts joves tinguin el coratge d’arriscar la vida per Ell, la valentia de respondre amb generositat a la crida d’Aquell que ha donat la vida per a la salvació de tots”.\nEl bisbe de Tortosa, Enric Benavent, diu que “si preguem per aquesta intenció és perquè sabem que tota vocació és un regal de Déu a l'Església” i que “els qui han estat cridats al sacerdoci o a la vida consagrada han rebut un gran do, però no per aprofitar-se’n en benefici propi, sinó per posar-se al servei del Poble de Déu”. Recorda que el papa Francesc, en el missatge que ha dirigit a l'Església per a la jornada d'enguany, “ens convida a reflexionar sobre el text de l'evangeli de Marc on es narra la vocació dels primers deixebles (Mc 1, 16-20)”. Afirma que “la decisió de viure cristianament és la primera resposta a la crida del Senyor, que s'acosta a tot home des d'un respecte escrupolós a la seua llibertat” i que “la decisió de seguir a Crist implica mirar la vida com una aventura en la qual podem fer quelcom més que preocupar-nos egoistament de les nostres coses”. Destaca que “qui s'arrisca a viure aquesta aventura i ho fa com un amic de Jesús, descobreix que no hi ha alegria més gran que lliurar la vida per Ell”. Finalment, diu que en aquesta jornada “demanem perquè aquells que senten la crida del Senyor no tinguen por a seguir-lo”.\nEl bisbe de Vic, Romà Casanova, diu que la jornada de pregària per les vocacions a la vida sacerdotal i religiosa fou “una iniciativa de sant Pau VI, en els anys setanta del segle passat, quan es va manifestar la crisi de les vocacions, la qual ens acompanya també ara, cinquanta anys després, amb una realitat encara més profunda”. Reconeix que “és aquest un moment d’emergència” i que “la situació que vivim de pobresa en les vocacions sacerdotals i religioses, posa en perill el servei sacerdotal necessari a les comunitats cristianes, i, en el cas de la vida religiosa, la continuïtat d’unes obres que estan fent molt de bé a tantes persones en la nostra societat”. Vol tornar a recordar “mesures per a un millor servei de les comunitats, posant la mirada en totes, grans o petites”. A més, exhorta a “incrementar la nostra oració i el nostre sacrifici, a fi de fer arribar al cor de Déu la nostra necessitat, des d’un veritable desig dels pastors i religiosos que necessitem”. Afirma que “serà molt bo que, en totes les comunitats i parròquies, es faci pregària explícita per les vocacions, tant en la missa diària i dominical, com en la celebració de la litúrgia de les hores”. Finalment, convida a “la pregària comunitària amb el santíssim exposat, significativament en els dijous, tenint en compte d’afegir, en el moment de la reserva, pregàries explícites per les vocacions” i convida a fer créixer “iniciatives com els romiatges a llocs marians amb aquesta intenció; així com altres realitats de formació que ajudin a mantenir l’esperança confiada en la pregària per les vocacions”.\nEl cardenal Joan Josep Omella, a partir d’un lema d’una casa d’apostes, «Tots portem un jugador a dins», parla de la ludopatia, “una malaltia i una trista realitat, que no té edat”. Informa que “un estudi recent de la Universitat Internacional de València indica que la taxa de jugadors patològics en tractament, menors de 26 anys, va passar del 5,7% l’any 2011 al 44% el 2015”. Diu que “les apostes esportives en línia s’han convertit en la principal causa de caiguda dels adolescents i joves al pou de la ludopatia” i que “amb dotze anys molts adolescents ja han fet la seva primera aposta”. I es pregunta “com hem pogut arribar fins aquí?”. Afirma que la ludopatia “es pot curar però, sobretot, s’ha de prevenir”, que “el factor clau per curar-la és reconèixer-la i demanar ajuda” i que “per prevenir-la cal saber dir no a la temptació del joc”. Diu que “convé recordar als nostres joves que la veritable felicitat no la donen els diners i que aquests no solucionen tots els problemes”, “que el treball i l’estalvi són una opció de vida que permet generar progrés i estabilitat”. Destaca que “hem d’incentivar la cultura de l’esforç i desaconsellar falses dreceres que prometen una riquesa material, que mai arriba i que mai és plena”. Finalment, demana que “no caiguem en la temptació d’enriquir-nos materialment d’una manera ràpida”, que obrim els ulls, obrim el cor i ens deixem seduir “per la brillantor d’allò que ens dugui a un enriquiment interior”, ja que “en això hi trobarem una font de pau, de felicitat i també de convivència familiar”.\nEl bisbe de Sant Feliu de Llobregat, Agustí Cortés, diu que “la nova Església, a més de ser bella, també resplendeix” i que “la mateixa mirada que descobreix la seva bellesa és la que es deixa impressionar per la seva brillantor”. Afirma que “ens veiem urgits a preocupar-nos per l'efecte de la nostra presència en el món: il·luminem o no?, som realment llum?”. Destaca que “avui l’impuls evangelitzador, que ha de moure l'Església, passa sempre per la crida al testimoniatge, com a factor indispensable, segons molts l'únic realment eficaç en la transmissió de la fe”. Reconeix que “els pecats de l'Església enterboleixen la seva imatge davant la societat” i que “més que preocupar-nos de recuperar la bona imatge davant la societat, el nostre repte consisteix a procurar que la llum present en la mateixa Església sigui la llum de Déu brillant en “el gresol de l’Anyell”, és a dir, en Jesucrist”. Finalment, diu que “la brillantor de l'Església és com la d'un vitrall en una catedral gòtica. Ell sol no brilla, però si el travessa una llum potent, llavors l'efecte és esplèndid”, que “cal canviar quelcom en la materialitat del vitrall o, potser, netejar-lo, però abans de res ens hem de preocupar que tot sencer es deixi travessar per la llum potent de Jesucrist” i que així “estarem segurs de compartir el mateix destí de Crist: l'Església – la ciutat nova”.\nEl bisbe de Lleida, Salvador Giménez, recorda que “hi ha una organització que s’anomena Ajuda a l’Església Necessitada que edita un informe cada dos anys sobre la llibertat religiosa en el món”, un estudi que senyala “les característiques i peculiaritats de cada país en concret” i que “ha rebut molts elogis per fer visible aquesta circumstància que alguns països s’esforcen en amagar”. Diu que “el marc teòric de l’estudi té el recolzament de l’article 18 de la Declaració Universal dels Drets Humans i de la Declaració sobre la llibertat religiosa (Dignitatis Humanae) del Concili Vaticà II” i ens facilita algunes dades d’aquest informe, com ara que “el 61% de la població mundial viu en països en els quals no es respecta la llibertat religiosa”, que “38 països pateixen greus violacions contra la llibertat religiosa” o que “la llibertat religiosa ha empitjorat a la Xina i a l’Índia però ha millorat a Síria i a Iraq”. Afirma que “s’observa en el món occidental una gran indiferència davant d’aquest fenomen escandalós”, així com que “s’aprecia en la nostra societat un creixent analfabetisme religiós”. Diu que “en el cas dels cristians, 178 milions viuen en països en els quals hi ha discriminació i 327 milions més on hi ha persecució”. Afirma que “l’Informe enumera dotze conclusions molt significatives” i ens convida a conèixer-les “entrant en la web d’aquesta organització”. Finalment, expressa que “els cristians no perdem l’esperança de millorar la nostra lliure condició en tots els països del món però n’agraïm la seva informació i la denúncia quan això no es produeix o es desitja ocultar”.\nEl bisbe de Girona, Francesc Pardo, diu que des de fa temps ha sentit l’expressió «pobres capellans» “en relació amb el greu problema de les acusacions de pederàstia a membres del clergat” i que “qui fa servir aquesta expressió vol salvar el bon nom de molts i molts capellans que viuen amb fidelitat i dignitat la seva opció i compromís amb el celibat”. Recorda aquests fets perquè el diumenge IV de Pasqua, “és el diumenge conegut com a diumenge del Bon Pastor, que es refereix a Jesucrist, però també, per tradició, és un dia en què recordem els capellans i la seva missió, a semblança del Bon Pastor”. Reconeix que des de fa temps “vivim el dolor, la vergonya i les conseqüències d’aquests pecats i delictes, que afecten tota l’Església” i que “quan un membre d’aquest cos actua malament i peca, tots quedem d’alguna manera afectats”, “és tota l’Església que queda afectada en la seva credibilitat i en el seu testimoniatge”. Destaca que “la majoria de capellans viuen amb fidelitat i dignitat la seva opció pel celibat, i tenen la sensació que se’ls contempla també com a sospitosos o, almenys, com a indignes de confiança” i que “necessiten ser considerats dignes de credibilitat i de coherència”. En aquest diumenge, pensant en la majoria de capellans que no apareixen com a notícia en els mitjans, diu que “cal renovar la nostra confiança envers ells” i “que cadascú pensi en aquells que coneix més, que l’han acompanyat en molts moments de la seva vida”. Finalment, demana que “els pecats i delictes d’alguns, que han de respondre davant l’Església i la societat, no enfosqueixin i facin oblidar el servei i testimoniatge de molts d’altres”.\nEl bisbe de Solsona, Xavier Novell, comunica que “el proper diumenge, dia 19 de maig a la tarda, celebrarem la IX Vetlla de l'Esperit Sant a la catedral”, una vetlla precedida de “l'eucaristia de confirmacions d'aquells adults que, havent fet el curs Alpha, no poden o no volen rebre el sagrament de la confirmació a la seva parròquia”. Diu que aprofitarà aquesta trobada diocesana “per a tenir una xerrada sobre la visió diocesana” que ha volgut titular “Visió i +” “perquè serà una ocasió per a refrescar el rumb que hem emprès com a organització diocesana i per a presentar el que hem fet recentment, on estem i quines passes tenim al davant”. Afirma que la visió diocesana “esbossa què ha de ser l'organització diocesana del futur i depèn d'un servidor i de tots els agents pastorals del bisbat, sobretot d'aquells que treballen en els seus organismes, departaments i delegacions”. Vol compartir-nos l'aplicació de la visió en relació a alguns consells i delegacions diocesanes; l'organització territorial; l'acompanyament dels agents de pastoral... Vol presentar alguns projectes que estan a punt i anunciar alguns projectes que només estan en estudi. Finalment, ens convida a “participar en aquesta presentació i en aquesta jornada pasqual diocesana”.\n18/01/2021 19:00 / Conferència\nDesconfinar Nadal, amb José Ignacio González Faus\nCarles Amengual: “Em vaig aprendre de memòria la vida glossada de Ramon... Resolució judicial sobre la represa de visites a interns del CIE de la...\nGerard Giménez: “Sense el bon acompanyament no hagués descobert la meva... Missa amb reserva\nFe i joves, una cosa rara? L’epidèmia de les al·lucinacions i convulsions\nMoren dos capellans per Covid-19 en un dia a Solsona La trinxera cultural del Museu Bíblic de Tarragona\nEl papa Francesc fa oficial que les dones llegeixin a missa i donin la... Començar l’any amb pregària


El comerç electrònic i la logística, una creixent font d'ocupació :: PortalEmp\nEl comerç electrònic i la logística, una creixent font d'ocupació\nA mesura que l'economia espanyola es digitalitza i canvia, aqueixa transformació es reflecteix en la mà d'obra que demanden les empreses i en el perfil del mercat de treball. L'últim informe de *Infojobs confirma aqueixa equació i mostra el creixement exponencial que han experimentat les ofertes d'ocupació en el sector de logística i magatzems a Espanya: un total de 173.000 ofertes registrades l'any passat, un 110% més que en 2016. La xifra suposa ja el 7% del total de vacants oferides per les companyies i equival a les registrades per les empreses del mercat turístic i l'hostaleria també el passat exercici.\nLa raó que explica aquest fort repunt de l'ocupació en logística té molt a veure amb l'important creixement que està experimentant el comerç electrònic, encara que també amb la millora que la recuperació ha provocat en el comerç minorista tradicional, que ha oferit uns 77.000 noves ocupacions, un 16% més que l'any anterior. Les dades apunten al fet que la logística i els magatzems estan guanyant pes com una important font d'ocupació, amb la peculiaritat que es tracta d'àrees que requereixen d'un perfil de treballador especialitzat i digitalitzat, com demostra la dada que per cada oferta en aquest sector hi haja 57 candidats, enfront dels 200 que es presenten en el sector de comerç tradicional.\nAqueix menor nombre de candidats constitueix un problema i suposa també una oportunitat. Un problema per a les empreses de comerç electrònic, que precisen d'una logística cada vegada més ràpida, flexible i eficaç com a complement indispensable a la seua activitat, però una potent oportunitat d'ocupació per a joves i professionals. Les xifres apunten al fet que mentre a Espanya es formen 5.000 persones cada any per a aquests sectors, a Alemanya ho fan 50.000. Açò revela que el procés de digitalització de l'economia espanyola està encara en fase de desenvolupament, un creixement que necessita de mà d'obra per a fer-se sostenible. La comercialització de sòl logístic s'estén cada vegada a més capitals espanyoles: ara resta que el mercat de treball estiga a l'altura d'aqueix repte.


La I Escola Albinegra de Porters ja forma els arquers del futur PREPARACIÓ - Noticias Esport Jove - El Periódico Mediterráneo\nLa I Escola Albinegra de Porters ja forma els arquers del futur PREPARACIÓ\nLa Fundació Albinegra organitza la primera edició d’unes jornades de tecnificació a l’UJI\nEls joves porters del campus albinegre van posar amb els seus entrenadors abans d’iniciar la primera sessió de les jornades de tecnificació. - FUNDACIÓ ALBINEGRA\nEls xiquets estan aprenent molt en el campus de la Fundació Albinegra. - FUNDACIÓ ALBINEGRA\nVols sentir tota l’emoció d’estar sota els pals defensant la samarreta del CD Castellón? Això és el que poden sentir els joves participants en la primera edició de l’Escola Albinegra de Porters, organitzada durant aquest mes de maig per la Fundació Albinegra.\nEs tracta d’unes jornades de tecnificació per a porters, obertes i dirigides a jugadors nascuts de 2004 a 2012 inclòs, que s’estan realitzant en les instal·lacions de la Universitat Jaume I cada divendres de maig, del dia 10 al dia 31, en horari de 18.00 a 19.00 hores.\nLes sessions estan dirigides pels tècnics de l’Escola Albinegra de Porters, encarregats d’aplicar en el futbol base el mètode utilitzat en el primer equip del CD Castellón, amb l’objectiu de poder millorar així la tècnica individual dels participants i viure aquesta experiència albinegra.\ngrups reduits / L’Escola Albinegra de Porters de la Fundació Albinegra es fa càrrec de totes les sessions així com les d’aula i video formatiu. Els porters i porteres inscrits en les Jornades de Tecnificació s’organitzen en grups reduits d’entrenament per a poder treballar i aprofundir de manera individual en els punts a desenvolupar del mètode.\nEls joves porters van iniciar aquestes activitats el divendres 10 de maig, amb una classe amb coneixement orellut. L’àrea de porters de la Cantera Albinegra va dirigir les primeres classes als joves arquers que van decidir apuntar-se a les Jornades de Tecnificació. per a millorar i formar als joves porters.\nL’àrea de porters va valorar molt positivament l’inici de les jornades i des de llavors, com els joves participants, espera amb ganes tornar a la gespa de l’universitat cada divendres per a continuar ensenyant nous conceptes als xiquets.\nEn les classes es procura premiar l’iniciativa i la creativitat abans que penalitzar l’error en la pràctica, i fomentar l’aprenentatge per comprensió, implicant als porters en la reflexió perquè tots milloren.


Intel·ligència Musical per Susan Rogers - Sónar+D Barcelona 2018\nSusan Rogers, Music Perception and Cognition, Peter Kirn, founder of Creative Digital Music\nSusan Rogers ha tingut tres carreres diferents (i exitoses) dins de la indústria musical. En els anys 80 va ser tècnica de so de Prince –va participar en els enregistraments de Sign ‘o the Times, Around the World in a Day o Purple Rain. En els 90 va començar una brillant trajectòria com a productora, treballant amb David Byrne, Tricky i Barenaked Ladies. Després de produir un àlbum supervendes per a aquests últims, va decidir deixar la feina i posar-se a estudiar fins a obtenir un doctorat en psicologia.\nL'especialitat de Rogers és la psicoacústica i la cognició musical. En el seu laboratori en Berklee, on dóna classes en l'actualitat, investiga la memòria auditiva, la percepció musical i el desenvolupament auditiu i en definitiva com el cervell es relaciona amb la música.\nSusan Rogers ens introduirà en la relació entre intel·ligència i música i compartirà més de 30 anys d'experiència treballant amb professionals de la música de primer nivell.


Matas i Rajoy\n01 octubre 2020 03:57\nEn medis del PP es comenta que al president estatal del partit, Mariano Rajoy, encara no li ha fugit l'encalentida que li produí Jaume Matas el juny passat. Matas informà Rajoy que deixava la política menys de 24 hores abans que ho fes públic en roda de premsa; Rajoy li havia demanat que aguantàs com a president del partit i cap de l'oposició durant uns mesos. Diuen que tingueren una fregada forta. Ara també es comenta que Rajoy, que vol reagrupar tothom amb vista a les pròximes eleccions, no ha fet cap intent de recuperar Matas, encara que només sigui per unes setmanetes de campanya per donar suport als seus.\nJaume Font, una moto\nDins el PP s'assegura que Jaume Font «va com una moto» i s'està convertint, juntament amb la presidenta Rosa Estaràs, en la quilla del partit en el seu procés de readaptació a l'oposició. Font pot jugar un paper molt important en els pròxims anys.\nCuriós intercanvi epistolar\nSorprenent l'intercanvi epistolar que apareix en la plana web del Lobby per la Independència entre els responsables d'aquesta associació i l'escriptor Román Piña Valls, que fou assessor literari del Govern Matas. N'hi ha per llogar-hi cadiretes.\nError i disculpes als lectors\nPublicàrem a les planes d'Opinió de l'edició d'ahir l'article «Pasteres i radars» signat per Miquel Àngel Maria, tot i que el seu autor era un altre Miquel Àngel, Llauger. Demanam disculpes als nostres col·laboradors per aquesta errada involuntària, com també a tots els lectors.


#RocioYoSiTeCreo | Article d’Imma Sust\nMés enllà de la seva vida com a famosa del món del cor, el de Rocío és el testimoni clar, directe i brutal d’una dona que ha rebut maltractament emocional i en ocasions físic de la seva parella\n22 de de març del 2021. 16:46\nHi ha moments televisius que passaran a la història. Un d’aquests és el documental sobre Rocío Carrasco que s’ha emès aquesta setmana per Tele-5. ‘Rocío, contar la verdad para seguir viva’. Més enllà de la seva vida com a famosa del món del cor, el de Rocío és el testimoni clar, directe i brutal d’una dona que ha rebut maltractament emocional i en ocasions físic de la seva parella. La societat s’ha posicionat durant molts anys considerant-la mala mare perquè els seus fills no vivien amb ella. Molts són els homes que viuen separats dels seus fills (famosos i no tant) i ningú els posa en dubte com a pares. Aquest és un dels molts privilegis que tenen els homes. No se’ls exigeix tant o pràcticament res. La dona ha de ser absolutament perfecta en tot. Bona dona i bona mare. I si no està amb els fills no serà perquè no pot, serà perquè no vol.\nAquesta va ser la sentència de la societat durant molts anys. Sentència que espero que arran d’aquest documental, canviï. Es parla de maltractament i es parla de problemes mentals. Que necessari veure això a la tele i sentir-ho en primera persona de la boca de la víctima. Rocíoo Carrasaco pateix, des de fa anys, dun quadro ansiosodepressiu, amb crisi d’angoixa i ansietat generalitzada, que fins i tot l’han portat a intentar suïcidar-se. Tot documentat en el programa. I jo em pregunto: Si s’estima que més de 1.000 dones han sigut assassinades a Espanya per les seves parelles homes, ¿quantes s’han suïcidat? ¿Han abandonat els fills? ¿Han caigut en una depressió? ¿S’han abocat a les drogues o a l’alcohol? Aquest testimoni és molt important i ens deixa clar que el problema de la violència de gènere és un problema sistèmic que de vegades no es pot demostrar. Cal canviar les lleis, cal reformar-ho tot de dalt a baix, cal educar els nens i les nenes. Hi ha coses que no es poden permetre, el que comença amb un simple «ets tonta» pot acabar amb la teva vida. I poden trencar-te sencera sense tocar-te ni un pèl.\nCanvi climàtic al punt\nLa tornada de Lewinsky\nLa Caputxeta es va fer gran


La Generalitat també sensibilitza els homes com a agents de prevenció de l'ablació de clítoris - Social.cat\nAvui és el Dia internacional contra la mutilació genital femenina\nDilluns, 6 de febrer de 2012 | 13:22 h\nCentrar els esforços en conscienciar també els pares de família. Aquest és un dels objectius principals que té actualment la Generalitat de Catalunya a l'hora d'abordar la prevenció de la mutilació genital femenina (MGF), una pràctica vinculada a determinades ètnies procedents de països com el Senegal, Gàmbia o Guinea. Es tracta d'una línia de treball compartida amb les entitats d'aquest àmbit, integrades per persones dels mateixos orígens i, per tant, amb un paper clau com a agents actius de sensibilització entre les famílies. L'objectiu és implicar els homes i fer-los corresponsables en la decisió d'abandonar aquesta pràctica que sovint està erròniament relacionada amb els efectes sobre el matrimoni, la posició social, la “puresa” de la dona o les pràctiques religioses.\nAquesta estratègia té en compte la influència que poden exercir els imams a l'hora de sensibilitzar els homes, a través dels seus discursos. A Catalunya ja hi ha casos en aquest sentit que constitueixen un exemple a seguir. La MGF és una pràctica mil·lenària prèvia al naixement i expansió de les grans religions, que depèn més de les ètnies practicants que no pas del país d'origen i no és subscrita per cap creença religiosa.\nAquest nou enfocament s'emmarca dins del “Protocol d'actuacions per prevenir la mutilació genital femenina” de la Generalitat de Catalunya, que coordina el treball entre els departaments de Benestar Social i Família, Ensenyament, Salut, Governació, Presidència i Interior. El document estableix les accions transversals que duen a terme les diverses unitats i serveis públics que treballen més habitualment amb la població en possible situació de risc.\nUna de les mesures que inclou és la constitució de taules locals per prevenir la MGF. Actualment n'hi ha prop d'una setantena repartides per tot el país en funció dels orígens de la immigració de cada municipi. L'objectiu és prevenir i detectar de forma precoç situacions sospitoses, com actituds dubitatives dels familiars davant d'aquesta pràctica, sobretot si tenen previst viatjar a curt o mitjà termini al país d'origen per vacances o motius personals.\nA Catalunya hi ha moltes famílies que van arribar com a defensores d'aquesta tradició i que avui l'han abandonada, però també és cert que encara hi ha famílies que, per diferents raons, la justifiquen.\nAmb iniciatives com el Protocol i les taules locals es fomenta l'actuació de les dones africanes com a principals protagonistes en el procés d'eradicació de la MGF, ja que són les principals afectades. En aquest sentit, el treball desenvolupat pel Govern, juntament amb la nova legislació, estan introduint elements de reflexió a les pròpies comunitats que generen canvis positius.\nEl 20 de juny de 2001 el Parlament de Catalunya va aprovar una resolució sobre l'adopció de mesures contra la pràctica de les mutilacions. Amb la constitució del Grup de treball per l'abordatge de la mutilació genital femenina s'han desenvolupat protocols específics que integren l'actuació dels departaments abans esmentats i els diversos avenços en aquest camp que s'han fet a nivell legislatiu.\nAquesta mateixa setmana aquest Grup de treball s'ha ampliat amb d'altres institucions, sectors professionals i entitats en entrar a formar part de la Comissió Nacional per a una intervenció coordinada contra la violència masclista, màxim òrgan de coordinació contra aquesta xacra.\nEl Departament de Benestar Social i Família, a través de la Direcció General per a la Immigració i l'Institut Català de les Dones, i el Departament d'Interior han organitzat un seminari de formació adreçat a professionals sobre bones pràctiques de mediació comunitària en l'abordatge de la MGF. Aquesta jornada tindrà lloc a la sala d'actes de la Direcció General per a la Immigració (C/ Calàbria, 147 de Barcelona) el proper dia 24 de febrer. Més informació i inscripcions properament a través del portal: www.agendaimmigracio.cat


Darias preveu que abans de final d’any es conegui la decisió sobre la vacuna pediàtrica - Regió7\nDarias preveu que abans de final d’any es conegui la decisió sobre la vacuna pediàtrica\nL’Agència Europea del Medicament ha d’analitzar els assajos clínics de Pzifer i Moderna per autoritzar el vaccí\nLa ministra de Sanitat, Carolina Darias, va indicar ahir que es preveu que abans que s’acabi l’any es conegui la decisió de l’Agència Europea del Medicament (EMA) sobre els assajos clínics de Pzifer i Moderna per autoritzar o no la vacuna pediàtrica contra el coronavirus.\nDarias va indicar que s’està pendent que Pzifer i Moderna presentin els assajos clínics de la vacuna pediàtrica, de cinc dosis, davant l’EMA i que aquesta s’hi pronunciï, ja que va apuntar que quan l’EMA l’autoritzi Sanitat estarà preparada. «Crec que abans que finalitzi l’any podem estar parlant d’aquesta vacuna pediàtrica però cal anar pas a pas, no depèn de nosaltres, però sí que està bastant avançat», va afegir en una entrevista a RTVC, i va dir que la previsió és que abans que s’acabi aquest any es pugui «estar en aquest procés».\nD’altra banda, davant la possibilitat d’eliminar restriccions, va demanar «cautela» davant les bones xifres del país, que va dir es deuen a la «gran feina» dels professionals, a la «gran conscienciació ciutadana i, sobretot, per la gran campanya de vacunació». Així, va exposar que s’ha de continuar «desescalant en les restriccions», però mantenint la precaució perquè la pandèmia, va apuntar, ha ensenyat a ser «molt humils». I va afegir que en el cas de la mascareta, en interiors «continua sent necessària».


Manifestació: Habitatge per a totes! #BCNnoEstàEnVenda ….. fet i guanyat – Associació 500×20\nManifestació: Habitatge per a totes! #BCNnoEstàEnVenda ….. fet i guanyat\n14 juny, 2017 7 juny, 2017 per 500x20\nEl passat dissabte dia 10, la nostra Asc.500×20, varem estar participant amb altres concitadanes i entitats reivindicant que Barcelona no pot continuar essent destruïda per una especulació salvatge que destrueix la vida social i transforma la ciutat en un parc temàtic pel turisme. Els turistes no són la causa sinó la conseqüència d’un pla traçat des de fa anys on diners, inversions, lleis i empreses s’uneixen per expulsar la gent i prendre’ns el valor històric i monumental de la ciutat, robar-nos el valor intangible de Barcelona, per a monetitzar-la i vendre-la millor. La voracitat capitalista matarà la ciutat que coneixem!!!\nEl proper dissabte 10 de juny a les 18h estarem reclamant HABITATGE PER A TOTES! a la manifestació que tindrà lloc a Plaça Universitat. A continuación us deixem un breu manifest amb les denúncies i reivindcacions de la campanya #BCNnoEstàEnVenda.\nEls lloguers pugen perquè la dedicació a altres usos, diferents als d’habitatge residencial assequible, és molt alta i el parc de lloguer es redueix. A més, estem patint un fort procés especulatiu induït pels grans tenidors de finques i inversors que modifiquen les condicions dels habitatges per multiplicar el seu valor i posar-los en circulació en els mercats globalitzats, desapareixent el concepte d’habitatge com a dret social fonamental de la ciutadania i convertint-lo en un valor financer més.\nEl que s’ofereix no és una habitatge sinó un producte d’inversió, que provoca que el jovent tingui cada vegada més dificultats per emancipar-se i moltes famílies hagin de marxar dels seus barris de tota la vida.\nL’emergència habitacional genera exclusió residencial: Al llarg de 2016, 30.637 persones s’han inscrit al Registre de Sol·licitants de l’Habitatge. A més, la UCER, Unitat Contra l’Exclusió Residencial, ha atès un total de 1.574 unitats familiars en processos de pèrdua de residència. A la ciutat es produeixen entre 9 i 10 desnonaments a la setmana, i sabem que el 88,5% eren, entre 2013 i 2015, per impagaments de lloguer.\nUna dada alarmant, és que el sensellarisme aquest any s’ha incrementat. Tot i que té una explicació multicausal, hi ha tres factors claus: l’augment del preu del lloguer, un parc públic d’habitatge totalment insuficient per donar resposta a les necessitats socials i la precarització del mercat laboral.\nLa modificació de la LAU al 2013, garanteix molt més el dret a la propietat immobiliaria per sobre del dret a l’habitatge:\nPermet que el propietari recuperi l’immoble pasat el primer any, anunciant la decisió a l’inquilí amb dos mesos d’anticipació. A més, si el contracte no está registrat, el pot interrompre en cas que una tercera persona compri l’habitatge (Nou motiu de desnonament).\nEl parc d’habitatge de Barcelona contava al 2016 amb 438.304 habitatges en règim de lloguer. Dins d’aquest, el de mercat lliure representava 31,3% i el d’habitatge social només un 1’5% (6.500 habitatges públics), en comparació a París que té un 17’2% o Amsterdam que té 48%. També hi ha a la ciutat prop de 31.200 pisos buits, dels quals 2.592 són propietat dels bancs.\nEls lloguers turístics coneguts representen el 7,7% de mitjana del parc de lloguer de la ciutat. Dels 15.881 apartaments turístics detectats, el 39,5% no tenen llicència. D’aquesta oferta total, el 65% es concentra a Ciutat Vella i l’Eixample.\nL’auge d’especulació amb la propietat vertical també es manifesta a Barcelona amb l’adquisició, per part de fons d’inversió, d’almenys 76 blocs sencers, alguns amb inquilins a dins, per convertir-los en habitatges de lloguer de luxe que atrauran persones amb més poder adquisitiu, expulsant de la zona als residents actuals.\nVolem una Barcelona, inclosa la perifèria, amb habitatge digne per a totes!\nCategories 500x20, dret habitatge, BCN no està en Venda, mobbing inmobiliario Navegació per les entrades\nqué son anatocismo o capitalización de intereses y cuando son cláusulas hipotecarias abusivas?


Torrent cerca el desllorigador a Estrasburg - El triangle\ntorrent parlament tedh\nEl president del Parlament de Catalunya, Roger Torrent, recorrerà al Tribunal Europeu de Drets Humans (TEDH) contra el bloqueig a la investidura de Carles Puigdemont. En concret, plantejarà una demanda de mesures cautelars al TEDH per assegurar que l’expresident es pot sotmetre a un debat d’investidura que sigui efectiu.\nTorrent, que va esgrimir la necessitat de protegir els drets polítics de Puigdemont, pretén per aquesta via que el candidat de Junts per Catalunya, el qual no vol ser detingut si torna de Bèlgica, tingui les garanties que ha demanat. La demanda davant el TEDH, que té la seu a Estrasburg, es presenta a títol personal -no la presenta el Parlament com a institució-, però Torrent demanarà als diputats que s’hi sumin.\nAixí mateix, el Parlament ha anunciat que presentarà al·legacions davant el Tribunal Constitucional (TC) contra les mesures cautelars i la impugnació promoguda pel govern d’Espanya, la qual etiqueta d’infundada, prematura i purament hipotètica perquè assumia d’entrada que Puigdemont no assistiria el ple d’investidura. El govern espanyol va aconseguir que el TC impedís la investidura a distància que plantejava Junts per Catalunya i Torrent va suspendre el debat.\nPrevGirona rebateja la plaça Constitució: 1 d’octubre de 2017


Es registren 105 altes i 120 casos nous de coronavirus al nostre territori\nLa Comunitat Valenciana ha administrat un total de 2.511.940 dosis de la vacuna contra el coronavirus. Per províncies: 291.314 a Castelló, 923.017 a Alacant i 1.297.609 a València. Han rebut la pauta completa d’immunització (dues dosis de Pfizer, Moderna i AstraZeneca; i la monodosi de Janssen) 814.489 persones. Per províncies: 94.824 a Castelló, 296.575 a Alacant i 423.090 a València.\nEls hospitals valencians tenen, a hores d’ara, 114 persones ingressades: 17 a la província de Castelló, 2 pacients a l’UCI; 32 a la província d’Alacant, 7 d’ells a l’UCI; i 65 a la província de València, 20 d’ells a l’UCI.\nDes de l’última actualització s’han registrat 105 altes a pacients amb coronavirus. D’aquesta manera, ja són 396.224 persones a la Comunitat Valenciana les que han superat la malaltia des que va començar la pandèmia. Per províncies, les altes es distribueixen de la següent manera: 41.331 a Castelló, 147.951 a Alacant i 206.884 a València. El total d’altes no assignades es redueix a 58.\nA més, s’han registrat 4 defuncions per coronavirus des de l’última actualització, per la qual cosa el total de defuncions des de l’inici de la pandèmia es manté en 7.424: 803 a la província de Castelló, 2.831 a la d’Alacant i 3.790 a la de València.\nD’acord amb les dades registrades, ara mateix hi ha 1.456 casos actius, la qual cosa suposa un 0,36% del total de positius.\nA més, dels brots registrats, només un és de 10 casos o més. Es tracta d’un brot d’origen d’àmbit laboral a Orihuela (10 casos).


El model de Pràctiques Externes curriculars del Grau en Treball Social parteix de la configuració del Pla d'estudis aprovat per la Universitat de Barcelona i per l’Agencia Nacional de Evaluación de la Calidad y Acreditación (ANECA) a l’any 2009.\nExtensió i intensitat: En aquest model es disposa de dos períodes de pràctiques realitzades en el tercer i quart any amb un nivell de dedicació creixent. El nombre d’hores de dedicació setmanal de Pràctiques I i II, així com el nombre de crèdits ECTS (sistema europeu de transferència y acumulació de crèdits) de cadascuna d’aquestes dues assignatures són diferents.\nDiversificació i adjudicació: Les Pràctiques I i II es realitzen en institucions externes de la UB per permetre a l’estudiant conèixer preferentment dos àmbits d’actuació, dos territoris, dos equips i també, apropar-se a la identitat de dos professionals experts/es a través la seva tutoria.\nProgressió: L'objectiu global de les pràctiques és l’evolució de l’estudiant en un mitjà professional fins adquirir el major grau possible d’autonomia en la realització de les activitats pròpies del treball social. Per aquest motiu s’han diferenciat els objectius, les competències i les metodologies de les Pràctiques I i II. Així a l’assignatura Pràctiques I l’estudiant realitza un treball d’observació participant, mentre que a l’assignatura Pràctiques II l’estudiant realitza tasques d’intervenció.\nLes pràctiques es poden dur a terme en institucions publiques i privades d’iniciativa social i mercantil. Habitualment es realitzen a Catalunya, tot i que existeix la possibilitat de realitzar-les a d’altres universitats espanyoles i estrangeres (Programes SICUE, ERASMUS i pràctiques a Llatinoamèrica).\nAquesta col·laboració d'institucions i professionals externs a la Universitat de Barcelona es formalitza mitjançant Convenis de Cooperació Acadèmica entre les institucions receptores i la Universitat de Barcelona.\nLes pràctiques es realitzen prioritàriament al matí degut a l’horari de la majoria de centres, encara que molt minoritàriament hi ha alguna possibilitat de centres amb horaris de tarda.\nLes Pràctiques I es duen a terme durant el sisè semestre (segon semestre del tercer any) de febrer a maig els dimarts i dimecres en 10 hores setmanals.\nLes Pràctiques II es realitzen durant el setè semestre (primer semestre del quart any) de setembre a gener de dimarts a divendres en 20 hores setmanals.\nLes Pràctiques I i les Pràctiques II es cursen simultàniament amb Supervisió del Treball Social I i Supervisió del Treball Social II. Tan les Pràctiques como la Supervisió són assignatures complementàries, i per tant l’estudiant ha d’estar matriculat/a a les dues assignatures de cada nivell simultàniament. La Supervisió del Treball Social I i II és una assignatura semestral i d'assistència obligatòria.\nEls Plans Docents tant de Pràctiques I com de Pràctiques II diferencien les competències que es desenvolupen, els objectius d’aprenentatge proposat, els diferents blocs temàtics i les metodologies i organització general d’ambdues assignatures.\nPer tal de poder cursar l'assignatura dins del curs acadèmic en el que estiguin matriculats, els estudiants s'han d'inscriure a la convocatòria corresponent de pràctiques a l'aplicatiu GIPE.\nPer poder seguir el procés de Preinscripció i Preselecció de centre de pràctiques, teniu aquests dos documents com a guia del procediment:\nGuia GIPE Preselecció Centres de Pràctiques


Apartment Ried II Brandenberg Àustria - Ofertes d'hotels amb els MILLORS DESCOMPTES EN LÍNIA Fer un comentari al lloc web\nApartment Ried IIApartamentBrandenberg, Brandenberg, Àustria - Veure al mapaApartment Ried IIVeure més fotosVeure més fotosVeure totes les 27 fotos\nConvenientment situat a Brandenberg, Apartment Ried II és una base ideal des d'on explorar aquesta ciutat fantàstica. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat. A Apartment Ried II, l'excelent servei i instal.lacions superiors faran de la vostra estada una experiència inoblidable. A l'hotel s'hi pot gaudir d'unes comoditats de primera classe com habitació familiar. Gaudiu de les comoditats d'alta gama com ara calefacció, aparell de televisió, TV satèl•lit/cable, cuina americana, nevera per tal de relaxar-vos després d'un cansat dia. A més, l'oci que l'hotel ofereix assegurarà que tengui molt a fer durant el dia. Les seves instal.lacions de primera i una situació excelent fan de Apartment Ried II la base perfecta per a gaudir de la seva estada a Brandenberg.


Tercera xerrada de l’EIC Online Forum: 'The impact of Covid on the Law' | Escola Internacional del Camp - Salou\nEl proper dia 25 de març es durà a terme la tercera sessió de l’EIC Online Forum. En aquesta xerrada li arriba el torn a Àlex Llevat i Felius, patró de la FEIC i soci del despatx Roca Junyent. Llevat és advocat especialitzat en assessorament mercantil i societari a empreses nacionals i internacionals. És secretari del consell d’administració de diverses empreses tant industrials com holdings. “The impact of Covid on the Law” és el títol d’aquesta sessió, que pretén donar a conèixer com es promulguen les lleis urgents davant una situació sanitària d’emergència, quines qüestions es regulen de forma prioritària i quines modificacions rellevants s’han produït en aquests mesos de pandèmia.\nCom ja es va fer en les dues xerrades anteriors, els assistents podran preguntar el que vulguin saber sobre el tema plantejant dubtes previs a la xerrada. Així, el ponent procurarà introduir aquests dubtes en les seves reflexions. La ponència, com sempre, començarà a les 17,30h.


[ÀUDIO] Podcast notícies del Maresme del dilluns 14/09/2020\nInicioMaresme[ÀUDIO] Podcast notícies del Maresme del dilluns 14/09/2020\n14 setembre, 2020 Redacció Maresme, Podcast 0\nRetorn a l’escola aquest dilluns 14 de setembre. Una tornada, però, carregada d’incògnites i marcada per la pandèmia del coronavirus.\nLa Policia Local de Calella compta a partir d’aquesta setmana amb nou inspector en cap.\nEndesa ha anunciat una millora de la xarxa elèctrica de Mataró.\nL’Ajuntament de Malgrat de Mar ha rebut una subvenció de poc més de 6.000 euros de la Diputació de Barcelona per a l’abordatge integral de les violències masclistes.\nViolències masclistes Malgrat\nRetorn a l’escola marcat per la pandèmia del coronavirus\nDavid Otal és el nou inspector en cap de la policia local de Calella\n15 desembre, 2020 Redacció Maresme, Podcast 0\nEscolta-ho aquí:  Vols rebre aquest podcast gratuïtament al teu mòbil? L’enviem cada dia a les 7 del matí. Dona’t d’alta AQUÍ. Continguts -Els Mossos han desarticulat un entramat criminal dedicat al cultiu i distribució de marihuana a gran escala. …


Lentitud burocràtica | Diari Maresme\ndimarts, 27 de d’octubre de 2020\nPer Redacció , a Editorial 30 de jul. de 2009\nLa Diputació de Barcelona ha instal·lat finalment un semàfor a la cruïlla del darrer Sant Sebastià de Cabrils amb la carretera BV-5022, sol·licitat reiteradament pel municipi. El consistori cabrilenc havia demanat repetidament aquesta instal·lació a la Diputació, responsable de totes les obres d’aquesta carretera local, per considerar-la absolutament necessària perquè és un pas de sortida d’una zona escolar.\nÉs obvi que, en tractar-se d’un indret on hi conflueixen les sortides de dues escoles de Cabrils, estem parlant d’una zona especialment sensible i on hi ha un alt risc potencial d’accident. Per això, la lentitud burocràtica, a la que la ciutadania malauradament hi estem massa acostumats, no té cap justificació, sobre tot quan parlem d’un tema tan vital com és la seguretat de les persones.\nPerò aquí hi ha dos aspectes importants a tenir en compte: el primer, és que les administracions locals haurien de tenir moltes més competències i recursos econòmics dels què disposen actualment. El segon, és que totes les administracions haurien d’actuar amb rapidesa quan està en joc la seguretat de les persones però, també, els serveis esencials com ho poden ser l’ensenyament, la sanitat, etc. Quantes escoles s’haurien d’haver fet fa anys? Quants serveis sanitaris s’haurien d’haver construït fa dècades? o, fins i tot, Quant t’arreglaran aquest sotrac de la vorera de casa? Quants…, quants?\nI és que el desencís ciutadà, que té un clar reflex en la marcada tendència abstencionista a les urnes, té molt a veure amb aquesta lentitud burocràtica, tant habitual com absurda.


La plataforma Crowdcube canalitza prop de 3 milions d’euros per a 20 empreses - Sant Cugat Informa!\nInici » Notícies » Notícies Generals » Societat » La plataforma Crowdcube canalitza prop de 3 milions d’euros per a 20 empreses\n5 Gener 2016 a 14:00\nCrowdcube ha ajudat a obtenir finançament en capital a Hemav i Mind the Byte\nLa plataforma de crowdequity (finançament col·lectiu d’inversió) Crowdcube ha canalitzat un total de 2.973.130 euros per a 20 empreses en els últims 18 mesos. Crowdcube és una de les 17 empreses que la Generalitat de Catalunya, a través d’ACCIÓ, ha acreditat recentment com a entitat de finançament alternatiu per a pimes.\nEntre les empreses que s’han finançat a través de la plataforma, destaca l’empresa de serveis de drons Hemav, per a la qual Crowdcube va tancar a finals del 2014 una ronda de finançament rècord de 450.000 euros per part de 73 inversors. Un altre exemple és la bioinformàtica Mind the Byte, especialitzada en serveis per al disseny computacional de fàrmacs, que al mes d’octubre va aconseguir mobilitzar la ronda més gran de crowdequity biotech de l’Estat espanyol, amb 235.540 euros de 110 inversors. Només el 2015, Crowdcube ha tancat un total de 15 rondes de finançament, per un volum de 2.360.500 euros.\nL’objectiu de l’acreditació que atorga la Generalitat a les plataformes és impulsar l’accés de les pimes i empreses catalanes a solucions de finançament alternatiu i complementari al bancari, un camp que està creixent a Europa.\nDes del juliol del 2014, quan Crowdcube va començar a operar a l’Estat espanyol, la inversió mitjana s’ha situat en 2.463 euros i la xifra mitjana d’inversors per empresa ha estat de 60. Les empreses finançades són: Iberic Box, Eureka-Startups,Foodinthebox i Hemav el 2014, i Seedbox, Handiscover, Zank, Cashually, MiCuento,LasMásMona, Foxize School, ProHireMe, La Brava Beer, Mammoth Hunters, Viuho Systems, Ecrowd!, Tabletech, Mind the Byte, Burrets Barcelona i Xefe Da Birra, el 2015.\nPepe Borrell, director de Crowdcube Espanya, opina: “El 2016, les previsions són d’elevat creixement per al sector. Si bé encara estem molt per sota de països com el Regne Unit o Alemanya, el mercat del finançament alternatiu seguirà augmentant, pel naixement de noves plataformes i la col·laboració amb inversors professionals i xarxes d’inversió”.\nDes del gener fins el dia d’avui, al Regne Unit, Crowdcube ha finançat 150 empreses per un valor de 109 milions d’euros (80 milions de lliures) i espera augmentar aquestes xifres en més d’un 50% el pròxim exercici.\n#alternatiu #canalitzar #Crowscube #empreses #Euros #finançament #milions #obtenir #plataforma


Tres accidents de patinets amb els tres propietaris ferits - Canal Terrassa\nMarta GilData: 03/10/19\nTres persones que feien servir un patinet han resultat ferides aquest dimarts. En els tres casos han estat traslladats a l’Hospital Universitari MútuaTerrassa.\nEl primer dels accidents ha tingut lloc poc abans de les 7:00 del matí. Concretament, a les 6.52h, el 112 ha informat que una persona havia caigut en perdre el control del seu patinet elèctric al carrer de Colom, a l’alçada del carrer del Llobregat, amb un fort cop al cap. Una ambulància desplaçada al lloc l’ha atès per posteriorment traslladar-la a l’hospital.\nEl segon incident ha tingut lloc a 12:30 del migdia, quan un particular ha informat de la caiguda d’una persona del seu patinet elèctric a l’Avinguda de Jacquard, a l’alçada del carrer de la Igualtat. Una ambulància ha portat la persona accidentada al centre sanitari, amb una fractura a un dit de la mà.\nEl mateix dimarts, 5 minuts després, a les 12.35h, una dotació de la Policia Municipal ha informat que una noia ha caigut del seu patinet elèctric i s’ha fet una ferida sagnant al cap. Els fets han tingut lloc a l’Avinguda del Vallès, a l’alçada de l’Avinguda de Santa Eulàlia. Un vehicle sanitari li ha fet les primeres cures i l’ha conduït fins a MútuaTerrassa.\nTags: accidentHospital Mútua de Terrassapatinets elèctricsPolicia Municipal Terrassa


i Borrell II de Barcelona | enciclopèdia.cat\nNom amb què era denominat a les cròniques musulmanesMugira\nComte de Barcelona, Girona i Osona (947-992), així com d’Urgell (948-992) en morir sense fills el seu oncle Sunifred II d’Urgell .\n?, abans del 934 — Urgell, 992\nRegí els tres primers comtats esmentats amb el seu germà Miró fins a la mort d’aquest (966), com a successor de llur pare Sunyer. Miró sembla haver-se dedicat preferentment als afers interiors de la ciutat de Barcelona i les comarques limítrofes, mentre que el seu germà s’ocupava de la resta, de les qüestions militars i de les relacions exteriors. Després de la mort de Miró ( Miró I de Barcelona ), sense successió, Borrell, vers el 967, es casà a Rodés amb Letgarda ( Letgarda de Roergue ), filla del comte Ramon I de Roergue, marquès de Gòtia, amb la qual cosa trencà la tradició de prendre muller entre les dames del país. Letgarda morí entre el 977 i el 980, i pel juliol del 988 o del 989 Borrell apareix casat en segones núpcies amb Eimeruda d’Alvèrnia, potser germana de la primera muller.\nAl seu temps el comtat de Barcelona, així com tots els territoris catalans, es movia entre dos grans poders: el carolingi, ja en decadència, i el califal, en el moment de major esclat. La política del comte tendia a mantenir bones relacions amb tots dos poders per tal de neutralitzar l’un amb l’altre i esdevenir cada cop més independent. Conreà, encara, altres relacions que l’ajudessin en aquesta major independència i especialment les dels grans magnats del Llenguadoc, que visità més d’una vegada, i sobretot la de Roma gairebé des de l’inici del seu regnat: a partir de la segona meitat del segle, Catalunya cercà cada vegada més una vinculació amb la cort pontifical per tal de recolzar la independència en l’autoritat llunyana però cada cop més puixant del papa. En aquest sentit cal interpretar l’anada de Borrell a Roma pel Nadal del 970, on, acompanyat del bisbe Ató de Vic, obtingué a favor d’aquest la restauració de l’arquebisbat de Tarragona traslladant-ne la seu a Osona, amb jurisdicció sobre Barcelona, Urgell, Elna i Girona. Aquesta restauració, intentada ja per l’abat Cesari de Santa Cecília de Montserrat el 956 per camins equivocats, restà frustrada per l’assassinat del bisbe Ató, el 971.\nAmb Còrdova, la bona relació és evident ja des del 950, quan Borrell hi envià un legat acompanyant una ambaixada del marquès Guiu de Toscana. Seguiren, el 956, el 971 i el 974, altres ambaixades, que permeteren de mantenir la pau i la seguretat mitjançant una mena de pactes de no-agressió que potser comportaven el desmantellament d’algunes fortificacions frontereres, però que no eren incompatibles amb noves repoblacions a l’extrema marca pel cantó cristià, com la del Montmell el 974, ni amb la penetració fins a la vall del Gaià i fins a l’entrada de la Conca de Barberà, mentre que, per contra, els sarraïns duien a terme una certa restauració de Tarragona vers el 960. Aquesta bona relació, que facilità els intercanvis comercials i l’ascens econòmic i féu posar en circulació una moneda d’or, els mancusos, testimoniats almenys des del 980, sembla que s’interrompé, potser sota l’influx d’Almansor, en morir al-Ḥakam a l’octubre del 976.\nEl procés d’independització respecte al regne franc prosseguia mentrestant. Borrell s’anomenà i fou anomenat duc de la Gòtia (971) i, en ocasió de la consagració de Ripoll el 977, actuà en posició preeminent respecte als altres comtes assistents, i tots plegats feren actes de sobirania sense cap al·lusió als precedents francs. Sembla que per això Almansor , sabent que “els barcelonins s’havien separat completament del regne dels francs”, com diu Ibn Ḥayyān, decidí d’atacar Catalunya. Sortí de Còrdova el 5 de maig del 985 i entrà en terres catalanes per Tortosa i seguí pel Camp de Tarragona, el Penedès, el Llobregat i el Vallès. Borrell féu refugiar tota la gent i els béns mobles dins Barcelona, protegida per les seves muralles i defensada pel vescomte Udalard, i ell probablement sortí a l’encontre dels musulmans a Rovirans, prop de Terrassa, on fou derrotat i obligat a replegar-se vers Caldes de Montbui. Els sarraïns assaltaren llavors Sant Cugat, envaïren el pla de Barcelona, on destruïren Sant Pere de les Puelles, i el dia 1 de juliol es presentaren davant la capital. El dia 6, aquesta era assaltada, saquejada i lliurada al foc, i tots els seus habitants eren morts o fets captius. Entre aquests hi havia el vescomte Udalard, l’ardiaca Arnulf i el vescomte de Girona Guandalgaud. Aquesta terrible sotragada donà lloc a un intent de refer els lligams amb el regne franc vers la fi del 985 i durant el 986. Amb tot, Borrell fou qualificat de duc de la Hispània Citerior pel cronista franc Richer, quan aquell demanà ajut a Hug Capet a mitjan 987. Davant la ineficàcia i les exigències de l’auxili franc, la independència fou consumada, ajudada pel canvi de dinastia a França.\nPel març del 988 Borrell es titulà per la gràcia de Déu duc ibèric i marquès , i hom no coneix cap precepte reial franc per a Catalunya posterior al començament del 986. El govern de Borrell II es desenvolupà dins el gran moviment cultural cluniacenc i obrí la porta a una forta influència de les modes franceses, precisament quan el país s’independitzà políticament dels francs.\nD’altra banda, però, als territoris catalans prosperava una cultura pròpia, mescla de tradicions romanes i visigòtiques, de corrents europeus i d’influències cordoveses, conreada a redós d’alguns monestirs i catedrals, com Ripoll i Vic; aquesta cultura fou la que volgué conèixer el monjo aquità Gerbert —el futur papa Silvestre II—, portat per Borrell des del seu monestir d’Orlhac per tal d’estudiar a Catalunya ciències desconegudes llavors a França. Gerbert hi romangué del 967 al 970, i acompanyà Borrell a Roma (970-971), on Gerbert fou retingut pel papa. Gerbert, des de la cort papal i després des de França, expandí per Europa el que havia après a Catalunya.\nDes del 988 Ramon Borrell ( Ramon Borrell I de Barcelona ) i Ermengol ( Ermengol I d’Urgell ) apareixen associats al govern, al costat de llur pare, amb el títol de comte, el primer per a Barcelona i els seus annexos, i el segon per a Urgell. Ambdós detenien ja el títol de comtes en la carta de repoblació de Cardona de l’abril del 986, i el 992 els fills actuaren sense el pare, que els devia haver fet ja donació de tot. El 24 de setembre del mateix any Borrell féu testament probablement a la Seu d’Urgell i hi devia morir sis dies després, ja septuagenari. El seu govern tingué una transcendència definitiva en la formació de la personalitat nacional catalana.\nDes del 1270 hom troba testimoniada una llegenda que fa morir Borrell amb cinc-cents dels seus cavallers a la batalla de Rovirans. En atacar Barcelona, Almansor, per tal d’aterrir els assetjats, féu llançar el cap del comte i els dels seus cavallers amb una bassetja per damunt la muralla dins la plaça de Sant Just. Hom relaciona amb aquesta llegenda la de la suposada abadessa de Sant Pere de les Puelles, Madrui; i més tard —potser vers l’inici del s. XV—, la dels homes de paratge.


Curs d'anglès per treballar al públic (12 h) - GRA. Servei de Joventut - Ajuntament de Granollers\nDilluns, 9. Març 2020, 19:00\nOferirem, al llarg de les sessions d’una hora i mitja, un curs bàsic d’anglès perquè tinguis els coneixements que necessites per treballar de cara al públic. T’ensenyarem a perdre les pors per adreçar-te al públic en l’idioma més internacional.\nA càrrec Lídia Robles\nInscripció: del 8 de gener al 21 de febrer\nDates: dilluns 2, 9, 16, 23 i 30 de març; 20 i 27 d’abril; 4, 11, 18 i 25 de maig i 1 de juny\nPreu: fins a 29 anys: 13,56 € / a partir de 30 anys: 17,28 €


Els Estats Units exportaran aquest any als Vint-i-set 15.000 milions de metres cúbics addicionals per reduir la dependència de Rússia\n25 de de març del 2022. 18:27\nLa Unió Europea recompon el puzle energètic. Brussel·les vol reemplaçar abans que acabi l’any dos terços del gas que importa de Rússia per subministraments alternatius per reduir la forta dependència energètica d’aquest país i els Estats Units tindran un paper crucial. El president dels Estats Units, Joe Biden, s’ha compromès a subministrar a la UE aquest any almenys 15.000 milions de metres cúbics addicionals. L’objectiu, no obstant, és garantir un subministrament addicional de 50.000 milions de metres cúbics anuals que Brussel·les es comprometen a adquirir fins al 2030. «Aquesta quantitat reemplaçarà un terç del gas rus que ve a la UE, així que anem per bon camí», ha explicat la presidenta de la Comissió Europea, Ursula von der Leyen, durant una compareixença conjunta a l’ambaixada nord-americana a Brussel·les.\nEl pacte inclou la creació d’un grup de treball conjunt entre Washington i Brussel·les per reduir la dependència d’Europa dels combustibles fòssils russos i per reforçar la seguretat energètica els dos pròxims hiverns amb dos objectius: diversificar el subministrament i reduir la demanda accelerant el desplegament de mesures d’energia netes i estalvi energètic. «Estem junts per reduir la dependència del gas rus. Putin el fa servir per manipular els seus veïns i per finançar la seva maquinària de guerra. Aquests passos augmentaran la seguretat energètica, la seguretat econòmica i la seguretat nacional», ha assegurat Biden durant una compareixença conjunta amb Von der Leyen a l’ambaixada nord-americana.\nA més d’importar-ne més, els dos blocs treballaran per eliminar obstacles innecessaris a la concessió de llicències de Gas Natural Liquat (GNL) als Estats Units per accelerar les exportacions nord-americanes. A més, les dues parts es comprometen a treballar en solucions recíproques per proporcionar equivalència a efectes d’accés als mercats, a desenvolupar esforços conjunts per completar les infraestructures i les inversions clau que falten a Europa per millorar l’accés al gas i a fer consultes periòdiques i activitats de promoció amb els operadors del mercat per convertir els Estats Units en el principal proveïdor de gas d’Europa.\n22.000 milions el 2021\nLa invasió russa d’Ucraïna ha obligat la UE a accelerar les negociacions amb països tercers i a recompondre amb celeritat el puzle de proveïdors. De fet, les importacions de gas natural liquat dels Estats Units a la Unió Europea han augmentat substancialment des que es produís el primer enviament l’abril del 2016 i van assolir una xifra rècord de 22.000 milions de metres cúbics l’any passat –fins al gener la UE havia importat dels EUA un total de 64.000 milions– amb un valor estimat de 12.000 milions d’euros, segons dades de la Comissió Europea.\nEls EUA es comprometen a subministrar més gas liquat a la UE per anul·lar Rússia\nGuerra Rússia - Ucraïna avui: Última hora en directe de les negociacions i les sancions\nLa situació va començar a canviar el 2019, després de l’acord subscrit l’any anterior entre Brussel·les amb Washington. Aquell any, els ports europeus van rebre un total de 14.200 milions de gas natural liquat en 154 barcos metaners. Un any més tard, el 2020, eren ja 201 els vaixells cisterna que van atracar a la UE, amb 18.700 milions de metres cúbics, i el 2021 la xifra es va disparar fins als 248 barcos i 22.200 milions, xifra que va convertir la UE en el destí del 23% de les exportacions nord-americanes. Des de principi d’any la tendència s’ha mantingut amb una nova allau de vaixells metaners, 47 en total, amb 4.400 milions de metres cúbics a ports de França, Espanya, els Països Baixos i Portugal principalment.\nLa Unió Europea veu en el gas liquat una «pòlissa d’assegurança» per reduir la dependència del gas rus i per contenir les amenaces a la seguretat del subministrament. «Si té un preu competitiu, el gas liquat nord-americà pot exercir un paper important en el subministrament de gas de la UE, i pot millorar la diversificació i la seguretat energètica de la UE», afirma la Comissió Europea. El principal problema gira entorn de les infraestructures, tot i que hi ha països com Espanya que compten amb importants instal·lacions a El Ferrol, Barcelona, Sagunt, Cartagena, Huelva i Bilbao, que algunes tenen, a més, plans d’expansió. També disposen d’infraestructures operatives de regasificació Itàlia, Croàcia, Bèlgica, Malta, Grècia i els Països Baixos, mentre que hi ha projectes planificats a Irlanda, Alemanya, Suècia, Xipre i altres Estats membres.\nEstats Units Unió Europea Joe Biden Ursula von der Leyen


un somni apagat\nMarc va nàixer a València en un poble petit de l’Horta sud, concretament a Massanassa. Marc era un xic d’uns quinze anys que vivia amb son pare, Mateu, i sa mare, Glòria. Marc era un xic molt curiós que sempre estava amunt i avall jugant amb els seus amics i companys de classe. Marc i els seus amics solien anar a jugar a una zona de bosc que estava asfaltada, ja que una gran empresa volia fer un edifici per a millorar les vendes en aquella zona, però finalment no ho van aconseguir i aquella zona quedà abandonada, la qual cosa cridava molt l’atenció dels menuts del poble, que solien anar totes les vesprades a jugar a l’edifici i fer maldats.\nAlbert era el millor amic de Marc, eren inseparables, sempre anaven a tots els llocs junts i quasi sempre fent alguna maldat. Tots els dies quedaven a les cinc i mitja de la vesprada per a tocar el timbre a una velleta perquè els donara berenar i després d’açò anaven a la zona de l’edifici a investigar i a jugar pertot arreu d’aquell lloc. Un dia qualsevol, Albert va eixir a les cinc en punt de sa casa per anar a per Marc i, com sempre, fer la marxa d’anar a ca la velleta i a l’edifici. Quan Albert va arreplegar Marc, el camí a la fàbrica va ser curt, ja que Marc havia tingut una curiosa anècdota en la clase de ciències. Una volta ja havien aplegat a l’edifici, Marc va recordar que hi havia una sala de laboratori, la qual cosa –a causa d’aquella curiosa anècdota de la classe de ciències- el va portar a forçar Albert perquè anaren a aquella sala i intentar tornar a fer allò que havia fet Marc a la classe de ciències. Aquell matí Marc va fer una reacció química a la classe de ciències, ja que com que no s’estava quiet, va provocar el vessament d’un líquid que hi va fer una forta reacció química. No va ser res greu però aquell fet va deixar en Marc una certa curiositat per la química. Aquest interés és el que va provocar que Marc forçara Albert a anar a la sala de laboratori de l’edifici.\nUna vegada entraren a la sala, Marc estava molt impressionat, ja que tot allò de la química despertava un cert interés en ell, van tocar i investigar tots els aparells, màquines, líquids i papers que hi havia a la sala. A Marc, el que li cridava l’atenció eren els líquids químics i açò va portar Marc a voler repetir el que havia passat a classe. Va mesclar els líquids quan, de sobte, per la porta van entrar Glòria i Mateu. Els xiquets es van quedar sorpresos, no sabien com els pares de Marc havien descobert el que estaven fent aquella vesprada. Els xiquets van investigar i van acabar descobrint que un company de classe amb qui no es duien molt bé havia informat els pares de Marc de la maldat que estaven fent. Marc i Albert no es varen tornar a veure perquè els pares de Marc el van castigar a no veure en molt de temps Albert, ja que Mateu i Glòria van dir que Albert no era una bona influència per a Marc.\nEls anys passaren i els xiquets es feren majors, Marc era guàrdia civil i Albert era metge, els pares continuaven sent mestres i la germana de Marc era química. Un dia, l’Ajuntament de Massanassa va manar l’enderrocament de l’edifici i va ser aleshores quan la policia, a la sala de laboratori, va descobrir un líquid d’un color mai no vist fins al moment i van decidir avisar el laboratori químic de València, on treballava la germana de Marc. Quan aquesta aplegà, va agafar mostres d’aquell líquid per a analitzar-les. El resultat d’aquella anàlisi va revelar que podia ser utilitzat per a acabar completament amb la sida. Amb l’enderrocament de l’edifici també van veure cintes de gravació que els van permetre revelar la identitat de l’autor d’aquell meravellós descobriment. Les cintes van revelar la identitat de Marc que, gràcies a aquell desafortunat accident del passat va poder dedicar-se a la química. Marc va ser contractat per una farmacèutica alemanya i, per fi, Marc va acomplir el seu somni.


TORREDEMBARRA - Acollidor i pràctic pis de tres habitacions amb balcó a segona línia de mar\nCalefacció: Split, bomba calor-fred\nPis a Torredembarra, amb 80 m2, 3 habitacions i 1 banys, Ascensor, Moblat, Aire condicionat, Calefacció Split i bomba calor-fred.\nSshhh, silenci absolut. Per un moment, desconnecta de tot i de tothom i concentra’t en aquest instant, perquè pot estar a punt de canviar-te la vida. Si pares atenció, podràs sentir el trencar de les onades sobre la sorra de la platja, i aquest serà el moment en el qual sabràs que residir a pocs metres del mar és una experiència que has de viure. T’ho demostrem?\nTot i que som conscients que la millor manera d’expressar-te les sensacions que es viuen des de segona línia de platja són molt més comprensibles des del lloc en qüestió, no deixarem perdre l’oportunitat de fer-te entrar ganes de sol·licitar-hi una visita! I és que aquest magnífic pis de 87m² al Carrer Comerç 3 de Torredembarra no et deixarà indiferent.\nSituat en una primera planta amb ascensor, l’habitatge en qüestió gaudeix d’un excel·lent estat de conservació i s’ofereix a la venda completament amoblat i adaptat per a persones amb dificultats de mobilitat. A més, disposa d’una àmplia varietat de serveis de gran utilitat com són la instal·lació d’aire condicionat, persianes elèctriques i finestres d’alumini. Ben equipat de sèrie perquè no t’hagis de preocupar de res!\nLa seva estètica cuidada així com un mobiliari modern ofereixen la possibilitat d’entrar-hi a viure sense la necessitat de realitzar-hi grans millores. Aquest fet es fa especialment palès a la cuina, la qual ha estat recentment reformada i que, a més de comptar amb una gran varietat d’electrodomèstics de qualitat i fins a cinc fogons de butà, presenta un disseny actual i minimalista exemplar. Així, les ganes de posar-te a cuinar et vindran soles!\nLa sala d’estar adjacent de 21m² es convertirà en l’espai preferit per a tota la família. No només la seva distribució és pràctica i diàfana. No només la seva il·luminació a base de leds és elegant a la vegada que eficient. No només això, sinó que els immensos finestrals que cobreixen la superfície d’una paret sencera garanteixen una abundant lluminositat a més d’accés directe al balcó, de 5m² i que rep els rajos de sol durant el matí i el migdia gràcies a la seva orientació sud-est.\nViure a pocs metres de la platja és divertit i apassionant, però no negarem que després de tanta activitat física s’acaba arribant a casa ben cansat! I en aquest sentit de dormitoris no en falten, ja que són fins a tres les habitacions habilitades per a tal. A més, per garantir la màxima comoditat, compten amb finestra, armaris encastats i presa de xarxa. L’espai ideal per recuperar forces!\nUna sala de bany completament equipada amb plat de dutxa i mampara de vidre conclou amb les instal·lacions de l’habitatge, que té encara molt més per oferir de portes en fora!\nI és que la seva ubicació cèntrica i convenient permet als seus residents un accés ràpid a una de les millors platges de la Costa Daurada, una extensíssima varietat d’establiments de restauració, molt diverses opcions d’oci i entreteniment i, com no podia ser d’altra manera, tots els serveis bàsics coberts. Tant per a ús turístic com per a primera residència! I és que les escoles, centres mèdics i grans supermercats es troben a menys d’un quilòmetre de distància.\nAra bé, qui realment s’hauria de trobar a menys d’un quilòmetre de distància del pis ets tu! Concerta una visita ja i et demostrarem tot el que té per oferir. Ah, i porta el banyador, perquè no et podràs resistir a la temptació d’acabar fent-te una bona remullada!


cultura treball trobar feina recerca Santa Coloma de Gramenet emprenedoria beques art estiu cooperació solidaritat tallers Idiomes ofertes de treball educació formació premis ajuts europa concurs Estudiar a l'estranger estudiants voluntariat L'Hospitalet de Llobregat ofertes de treball a l'estranger estranger cursos pràctiques a l'estranger universitat mobilitat europea Treballar a l'estranger feina participar Badalona lloguer pràctiques casal Voluntariat a l'estranger habitatge formació ocupacional\nTemàtica activitat del calendari: Croàcia, SVE, Teatre de titelles\nTags: Voluntariat a l'estranger, drets, integració, lleure\nDel dimecres 9 de novembre de 2016 al dimarts 27 de desembre de 2016\nBusquen participant per al projecte SVE “Puppet Theatre – A fair play” en Petrinja, Croàcia. El/la seleccionat/da col·laborarà amb IKS promovent el civisme dels nens a través de tallers i representacions amb marionetes. Les despeses de viatge, allotjament, manutenció i transport local estan coberts pel projecte i el programa Erasmus+.\nNom del projecte: Puppet Theatre – A fair play\nDates: Incorporació immediata i fins al 30 d'agost de 2017.\nDe què tracta Puppet Theatre – A fair play?\nIKS crea aquest projecte per la necessitat que els nens aprenguin educació cívica, ja que no és alguna cosa que aprenguin a l'escola o guarderies. IKS està molt motivada a dur a terme aquest projecte SVE perquè, com a organització que normalment treballa amb nens i nenes, estan familiaritzats amb els problemes que la falta d'educació en el civisme implica.\nEn un poble com Petrinja, on als nens se'ls ensenya -de forma intencionada o no- a casa que la discriminació nacional, racial o sexual és alguna cosa normal i arrelat en la societat, la importància de canviar l'opinió general en aquest assumpte és inqüestionable.\nEls efectes devastadors de la guerra no van quedar solament en l'arquitectura sinó també en la gent de Petrinja -molts van perdre als seus familiars o les seves llars i fins i tot avui, més de 20 anys després, és un tema sensible-.\nCom a resultat, les noves generacions van ser educades amb estereotips i prejudicis i no molts en la comunitat local busquen un canvi.\nJoves creatius, imaginatius i que vulguin gaudir treballant amb nens. Hauran de tenir la capacitat de treballar en equip i adaptar-se a situacions canviants. És desitjable que sigui algú capaç de treballar amb diferents grups socials.\nSón necessàries certes capacitats creatives i artístiques per al treball diari en l'estudi de marionetes on les dissenyaran, així com interès per l'enregistrament i edició de videos.\nPer la barrera del llenguatge, és desitjable que tinguin una mica d'experiència treballant amb nens per ser capaços d'usar altres maneres d'expressió per connectar amb ells.\nObjectiu 1: Presentació de l'educació cívica i els drets humans, amb èmfasis en el multiculturalisme i la igualtat de gènere. S'ensenyarà educació per al civisme i drets humans als nens com una sèrie de drets, deures i responsabilitats que comencen a primerenca edat. Els voluntaris ensenyaran als nens la importància de conèixer i respectar els drets humans. Coneixent i treballant amb estrangers, ells aprendran el concepte de la multiculturalitat a través de representacions de marionetes en les quals se'ls presentarà un solució simple.\nObjectiu 2: Prevenció de l'assetjament escolar fomentant la tolerància i la solidaritat. A través de representacions de marionetes i tallers amb nens, treballarem en la creació de consciència tolerant i solidària. Així millorarem les relacions entre nens, reduint el bullying entre companys.\nObjectiu 3: Promocionar el voluntariat i el programa Erasmus+. Per a un petit poble com Petrinja existeixen moltes oportunitats de voluntariat. A través d'aquest projecte treballarem en la seva promoció a joves, així com les oportunitats de mobilitat internacional que ofereix el programa Erasmus+.\nDescàrrega aquí el infopack en anglès.\nEtiquetes: drets, integració, lleure, Voluntariat a l'estranger\nData del document: 9.11.2016


Presentem THE LAST ICE (L’últim gel), un gran projecte d’aventures polars enfocat a la conscienciació mediambiental.\nSom tres bojos que creuarem diversos llacs i mars gelats de l’Àrtic per explorar i documentar els efectes del canvi climàtic, la contaminació i el retrocés dels gels polars. De moment tenim previstes 4 expedicions: Canadà (Llac del Gran Esclau), Rússia europea (Llac Onega), Rússia asiàtica (Llac Baikal) i Pol Nord.\nEls pocs habitants d’aquestes zones tenen unes vides dures i molt connectades amb la seva interacció amb la natura, i allò les fa més conscients de la limitació del seu territori i dels seus recursos, que a la vegada es veuen molt afectats pel canvi climàtic.\nL’eix de les nostres expedicions serà relacionar el relat de l’aventura amb el repte de comunicar d’una manera emocionant, informativa i transversal, les problemàtiques mediambientals de cada zona, per aportar solucions, compromís i consciència en el curt i llarg termini.\nLa primera d’aquestes expedicions es realitzarà entre el 10 i el 20 de març, i ens portarà a fer una travessa polar d’aproximadament 170Km de longitud, en la que creuarem el Llac del Gran Esclau (The Great Slave Lake) de sud a nord. Des de la reserva índia de Fort Resolution fins a Yellowknife. La travessa es farà amb esquís i trineus, de forma totalment autosuficient sense ajuda exterior ni mitjans mecànics, dormint en una tenda de campanya sobre el gel, amb unes temperatures estimades d’entre -30ºC y -50ºC.\nEl llac es situa en els inhòspits territoris del nord oest, tocant al cercle polar àrtic, essent el desè més gran del món i el més profund de nord amèrica; considerat sagrat per la tribu indígena Dene, que habita aquest lloc remot del planeta, i que en el seu dia van fer de guies pels primers europeus que exploraven el famós pas del Nord oest de l’Àrtic.\nApart de l’expedició, conviurem amb el poble Dene, immers en un tipus de vida molt tradicional, i afectat significativament pel canvi climàtic respecte als seus hàbits de vida. L’efecte en el permafrost i la mancança de recursos pel canvi climàtic és un dels problemes més greus i prioritaris que tenen en el seu dia a dia. I tot això ho viurem en primera persona i ho compartirem a través dels nostres canals de comunicació i el documental que farem gràcies a la direcció i producció d’Íñigo Chalezquer.\nPer Albert Bosch|2018-07-13T10:45:42+02:005 de març de 2018|Aventures, Sostenibilitat|0 Comentaris


Home Blog | Camping El Berguedà\nYou can also have your blog..\nin your front page\nMercat del Vi i Formatge 2015\nFira Internacional del Formatge a Berga 14 -15 febrer 2015\nIn: Noticies de l'entorn\nCamping El Bergueda us desitja unes Bones Festes i un feliç 2015\nIn: Noticies del Camping El Berguedà\nTrobada solidaria Marato TV3\nHORARIS PONT DE LA PURÍSSIMA 2014 – Oficina de Turisme de Bagà\nActivitats Desembre 2014 – Museu de les Mines de Cercs\n19è Setmana de la Ciència – Dissabte 22-11-2014\nNou equipament dels Bungalows Model 1 i Model 2\nPetita nevada al Camping El Berguedà\nIn: Natura, Noticies del Camping El Berguedà\nAquest mati, ens hem llevat amb un paisatge ben blanc. Més\nObrim les piscines.\nUs informem que el proper divendres 21 de juny del 2013, ja estaran en funcionament les dues piscines del Camping El Berguedà , perquè pogueu gaudir d’uns fantàstics dies prenent el sol a la gespa, refrescant-vos,…\nUS RECORDEM QUE EN COMPLIMENT DE LA LLEI DE PREVENCIÓ D’INCENDIS, ESTÀ PROHIBIT ENCENDRE PETARDS I QUALSEVOL OBJECTE PIROTÈCNIC A L’INTERIOR I EXTERIOR DEL CAMPING.\nUs informem que si voleu gaudir d’una bona nit de Sant Joan, aquí us donem informació de les revetlles dels pobles dels voltants:\n-Revetlla de Sant Joan a Guardiola de Berguedà\nA les 22 h, arriba la flama del Canigó i encesa les fogueres.\nA les 22:30 h, Correfoc a càrrec dels diables de St. Andreu.\nSeguidament ball de revetlla amb: Am Sound\n-Revetlla de Sant Joan a Saldes\nA les 23 h, ritual i encesa de la Foguera. A continuació Disco\n-Revetlla de Sant Joan a Sant Julià de Cerdanyola\nA les 22 h, lectura del manifest de la Flama del Canigó, tot\nseguit encesa la foguera a la Plaça Nova i repartiment de\ncoca i moscatell per tots els assistents.\n-Revetlla de Sant Joan a Vallcebre\nA les 21 h, a la plaça del campanar sopar de revetlla i\nencesa de la foguera Plaça del campanar.\nCal comprar els tiquets anticipadament als llocs habituals.\nXXV CAMINADA POPULAR D’ AVIA\nLA CAMINADA D’AVIÀ ARRIBA A LA 25ª EDICIÓ\nOrganitzada per l’Ateneu d’Avià, amb la col·laboració de l’Ajuntament, arriba el primer diumenge de maig (dia 5) aquesta caminada que ha esdevingut una de les més participades del Berguedà, amb un promig de 900 caminants.\nLa caminada, com sempre, sortirà de la Plaça de l’Ateneu, a les 8 del matí, enguany acompanyats pels gegants d’Avià Serni i Laieta per celebrar l’aniversari. Des de mitja hora abans es podran recollir els tiquets que donen dret a l’esmorzar, begudes, fruita i altres entreteniments; el seu preu és de 5 € per als menors de 10 anys i 7 € per a la resta.\nLa ruta serà gairebé la mateixa que la del primer any i tindrà una llargada de 13,5 Km, passant per llocs de molt interès com: Santa Maria, estany de Graugés, Cubinsà, Casancots, la Riereta i Sant Serni de Clarà. Pels que no en tinguin prou, la ruta es pot allargar en 8 Km pujant fins al Molinot, el pla de Cuforb i el Grau, en terme de Capolat.\nEl desnivell de la caminada curta és molt suau, amb la cota més baixa a 561 m. i la més alta a 802 m. La llarga s’enfila fins els 1.051 m.\nEl paisatge serà, un any més, l’atractiu principal de la caminada. El contrast del cel (que esperem ben blau) amb els verds i grocs dels camps de conreu, els boscos que es desperten i els masos que s’estenen arreu, fan de la passejada un plaer a la vista.\nTambé s’organitza el ral·li fotogràfic, que arriba a la seva 21ª edició. Qui hi vulgui participar ho ha de dir en el moment de la inscripció i afegir 3 € a la quota; caldrà disposar de càmera digital.\nMn. Ballarín, molt amablement ens ha fet el pròleg del programa, com el primer any i amb la seva prosa exquisida ens diu… “Una caminada per espais coneguts acompanyada pel veí, que ho serà tota la vida, potser no s’assembla a res. Més que una enyorança del passat és un pas endavant i un altre. Que cada pas sigui com una festa a la terra prometent-li que l’hem rebuda vella i que la farem nova.”\nLa caminada d’Avià us espera !\nLa Volta a Catalunya ha passat per davant del Camping El Berguedà.\nPer fi ha arribat la Primavera i es començan a veure les primeres flors que donan un toc de color al entorn.\nNoticies de l'entorn (8)\nNoticies del Camping El Berguedà (4)\narxius Select Month November 2015 (1) February 2015 (1) December 2014 (4) November 2014 (1) May 2014 (1) January 2014 (1) June 2013 (2) April 2013 (3)


Platges informa del protocol d'actuació en cas de detecció d'exemplars de caravel·la portuguesa a la costa d'Oliva\nDes que es va iniciar la prealerta a les platges del litoral valencià, i fins al dia de hui, s'ha observat la presència de dos únics exemplars morts a les platges d'Oliva\nDes de la Regidoria de Platges, que dirigeix Mireia Morera, s'informa a la ciutadania al voltant del protocol d'actuació en cas de detecció d'algun exemplar de medusa "caravel·la portuguesa" a les platges de la ciutat.\nDes que es va iniciar la prealerta a les platges del litoral valencià, i fins al dia de hui, s'ha observat la presència de dos únics exemplars morts a les platges d'Oliva. En els dos casos, el Servei de Salvament i Socorrisme va procedir a tancar al bany, de forma temporal, la franja de platja fins a comprovar que no existien més exemplars dins de l'aigua.\nEl protocol indica que en aquestos casos el Servei de Salvament i Socorrisme hissarà la bandera roja, acompanyada d'una bandera blanca amb els dibuix de meduses, que alerten de la seua presència, o acompanyada de la bandera groga que indica la possible presència d'aquestos exemplars, i es recomana extremar la precaució.\nCom actuar davant la detecció de caravel·la portuguesa?\nSi detectes algun exemplar de caravel·la portuguesa, i qualsevol exemplar sospitós o presumiblement perillós, cal alertar els socorristes del Servei de Vigilància i Socorrisme de les platges d'Oliva. Si ocorre fora de l'horari del servei, cal notificar-ho a la Policia Local d'Oliva o al 112.\nEls equips municipals implicats en la seguretat mantenen una comunicació permanent per a gestionar les mesures de seguretat escaients. L'Ajuntament d'Oliva, i el Servei de Salvament i Socorrisme de les seues platges, així com la Policia Local de la ciutat, segueixen un protocol en cas d'albirament o detecció d'estos organismes i d'altres que poden suposar un risc als banyistes de les nostres platges. Com a suport per a un major control s'ha contactat també amb el servei de neteja de platges per tal que en les seues rutines diàries incrementen la seua vigilància per si detecten en l'aigua la presència d'algun exemplar de caravel·la.\nLa caravel·la portuguesa és un hidrozou, els tentacles del qual desprenen un verí per contacte que pot resultar molt dolorós i urticant. Cal evitar tocar la caravel·la, tant dins de l'aigua com fora. La capacitat urticant dels tentacles roman encara que l'hidrozou estiga mort i inert a l'arena.\nEn cas de picadura, s'ha d'acudir immediatament a la posta sanitària o al centre de salut més pròxim i intentar cercar i assenyalar la zona on ha quedat la caravel·la per tal que ningú puga ferir-se, tot alertant els socorristes o la Policia Local d'Oliva, segons l'hora i la facilitat de l'avís.\nSegons s'indica des de l'Institut d'Ecologia Litoral, per reduir els símptomes cal retirar les restes de tentacles que puguen haver quedat en la pell. Esta operació no s'ha d'efectuar mai directament amb les mans. A continuació cal aplicar aigua salada sobre la superfície de la pell afectada. Cal evitar l'aigua dolça, ja que, segons afirmen els experts, açò pot provocar més dolor per la diferència de pressió. Per alleujar el dolor també es recomana submergir la zona afectada en aigua calenta.\nUna vegada neta la zona és molt important evitar l'exposició directa a la llum del sol. De la mateixa manera, no és gens recomanable rascar-se. L'especialista del centre mèdic prescriurà el tractament més adequat.\nComo protegerte del coronavirus cuando entras y sales de casa\nComienzan los trabajos sobre el arbolado en la glorieta y el camping de Altura


PRIMERA REUNIÓ DE L'EQUIP DE GOVERN - Sergi Seguí\nPRIMERA REUNIÓ DE L'EQUIP DE GOVERN\nDijous, 16 de juny de 2011 | 08:46h\nAhir el vespre, a les 19h, es va convocar la primera reunió del nou equip de govern de l'Ajuntament de Sant Just. Es respirava una barreja de sentiments. L'experiència dels que repeteixen (Monfort, Orriols, Murillo i Deniel) amb a il·lusió i empenta dels novells (Pol, Torrella, Basaganyas i jo mateix).\nUna primera presa de contacte per desplegar competències de les regidories, sobretot de les de nova creació com la d'Energia i la a de Participació i Xarxes Socials, i per proposar objectius de legislatura.\nTambé es van posar sobre la taula les directrius que han de regir les taxes i preus públics i el pressupost per al 2012. La voluntat és aconseguir tramitar-ho tot al Ple de manera conjunta. Si no per aquest any, que potser és una mica juts de temps, sí pels vinent de la legislatura i que la tramitació conjunta quedi instaurada com a norma. Si ho pot fer un ajuntament immens com el de Barcelona què no podrem fer a Sant Just.


Quines altres opcions té ERC (a part de pactar amb JxCat) per governar Manresa? | NacióManresa\nEls republicans, com a guanyadors, i davant la impossibilitat que es formi una majoria absoluta en contra seva, ho tenen gairebé tot a favor... excepte acostumar-se a nous socis\nper Pere Fontanals , Manresa, 1 de juny de 2019 a les 19:06 |\nValentí Junyent i Marc Aloy en una imatge del ple que es podria capgirar a partir del 15 de juny | Pere Fontanals\nERC Manresa ho té tot de cara a l'hora de formar govern a la ciutat. Malgrat l'escàs marge de la seva victòria, el Reial Decret 2568/1986 que regula l'organització, funcionament i règim jurídic dels ajuntaments, premia les forces més votades en les eleccions municipals fins al punt que un alcaldable alternatiu al de la força més votada necessita de la majoria de vots entre els regidors electes per ser investit. En canvi, al cap de llista de la força més votada només li cal que no es doni el cas anterior per adquirir la vara, encara que el seu partit hagi guanyat per només un vot i es trobi molt lluny de la majoria absoluta.\nEn el cas de Manresa, amb els resultats de les eleccions municipals del passat 26 de maig, ERC, que té 8 regidories igual que Junts per Manresa, pot alentir les negociacions sense patir gens amb que se li formi un govern alternatiu. La majoria absoluta a Manresa s'estableix amb 13 regidors, i darrera d'ERC i Junts per Manresa, el PSC en va assolir 4, Fem Manresa 3 i Ciutadans, 2.\nNo hi ha alternativa a ERC\nJunts per Manresa necessitaria 5 regidors més que sumar als seus 8 per tenir força per negociar amb ERC l'alcaldia compartida que exigeix, però el PSC, que s'ha passat tota la campanya insistint en que no li faria fàstics a entrar al govern municipal, no hi arriba. Costaria vendre un acord amb el PSC, però si sumessin serviria, com a mínim d'amenaça cap a ERC.\nQualsevol altra combinació amb més forces és molt difícil per no dir impossible. Fem Manresa no pactaria un govern amb Junts per Manresa i el PSC, i es fa molt difícil creure que Junts per Manresa acceptés incorporar Ciutadans a un pacte amb el PSC. Per això, Junyent va avisar dijous al vespre: "o alcaldia compartida o lideraré l'oposició" va venir a dir, entre altres coses perquè no hi ha cap altra possibilitat.\nEn canvi, sí que poden sumar amb ERC\nEn canvi, com marca el Reial Decret, la força més votada no necessita ningú més per governar, encara que no tingui majoria absoluta. Evidentment, una altra cosa serà la gestió del dia a dia en un govern en minoria, però la investidura de l'alcalde la tenen assegurada si no es forma una majoria alternativa que, a més a més, ha de ser absoluta.\nDescartada aquesta última possibilitat, ERC pot governar sola, amb 8 regidors, o pot sumar amb el PSC -fins a 12- o amb Fem Manresa -fins a 11. Tot i no necessitar-ho, sumar regidors al seu govern li permetrà no anar tan ofegat en el dia a dia, i ser més a prop d'una majoria absoluta en les decisions de pes que marquen el govern com poden ser els pressupostos.\nDurant la campanya, Marc Aloy ha marcat distàncies amb el PSC quan li han preguntat sobre aquesta possibilitat -"depèn de si és el mateix PSC que va aplicar el 155", ha insistit-, però també ha assegurat que podria asseure's amb tothom.\nAmb Fem Manresa, la situació no millora. Els anticapitalistes han dit per activa i per passiva que tenen 25 punts que s'han d'acomplir "en qualsevol negociació de pacte", i a més a més, encara són recents les enganxades que el líder republicà va tenir amb la CUP durant el darrer mandat, tot i que totes dues parts han intentat suavitzar-les.\nMillor amb Junts, pensen\nMalgrat tot, l'assemblea d'ERC va triar prioritzar el pacte amb Junts per Manresa el passat dimecres, i aquest és l'encàrrec que tenen els negociadors. Tres anys i mig de govern pesen i tot i que Junyent s'hagi posat dur amb l'alcaldia compartida, aquest és un temor que ja tenien els republicans de seguida que van pair la victòria i van comptar els vots de diferència entre les dues forces.\nL'aposta de Junyent és forta i arriscada. La feina d'oposició s'observa com una experiència dura per algú acostumat a gestionar i liderar, i que ha estat el màxim responsable de Manresa durant vuit anys, però sap que les alternatives que té ERC tampoc no són innòcues.\nERC pot governar sola, però 8 regidors per governar Manresa s'endevinen justos -CiU amb 9 a inici de l'anterior mandat es queixava d'això-, o acostumar-se a nous socis i noves exigències a partir d'ara, que també els generarà algun maldecap. Tot i així, és qui té menys a perdre.\nEleccions Municipals 2019, Política, ERC, Junts per Catalunya, PSC, Eleccions municipals 2019, Fem Manresa, Ciutadans, pacte de govern\nPer Rosa Maria Perera el 1 de juny de 2019 a les 21:35\nMira que em cau bé el Junyent, però m'encantaria que Marc Aloy fos alcalde els quatre anys.


[VÍDEO] Llarga ovació i crits de 'Llibertat!' per a Sànchez i Cuixart a la Nit de la Cultura\n[VÍDEO] Llarga ovació i crits de ‘Llibertat!’ per a Sànchez i Cuixart a la Nit de la Cultura\nEl president d'Òmnium Cultural i l'ex-president de l'ANC han rebut el premi Gabriel Alomar\nAquest vespre el president d’Òmnium Cultural, Jordi Cuixart, i l’ex-president de l’ANC, Jordi Sànchez, han rebut a Palma el premi Gabriel Alomar de l’Obra Cultural Balear (OCB) pel seu compromís amb la cultura catalana i el dret d’autodeterminació dels pobles. L’acte s’ha fet al Teatre Principal.\nLa presidenta del Parlament de Catalunya, Carme Forcadell, ha lliurat el guardó, recollit pel portaveu d’Òmnium, Marcel Mauri, i la tresorera de l’ANC, Núria Guillaumes. Al final del discurs, tot el públic s’ha posat dempeus per ovacionar, durant més de dos minuts, Sànchez i Cuixart, amb aplaudiments i amb crits de ‘Llibertat!’.\nAcí podeu veure (1:37:45) els discursos de Forcadell, Mauri i Guillaumes, i la gala sencera.


Castelló ampliarà el parc públic d'habitatge amb la rehabilitació sostenible d'un edifici - revistapoble.net\nInicio / CASTELLÓ / Castelló ampliarà el parc públic d’habitatge amb la rehabilitació sostenible d’un edifici\nCastelló participarà en el projecte pilot d’Innovació i Sostenibilitat a l’Arquitectura de la Conselleria d’Habitatge i ampliarà el parc públic d’habitatge amb la rehabilitació sostenible d’un edifici\nLa Generalitat finançarà amb 1,9 milions d’euros el projecte pilot de reforma de l’immoble de l’avinguda Caputxins, 32\nL’alcaldessa de Castelló, Amparo Marco, ha presentat hui amb el vicepresident i conseller d’Habitatge i Arquitectura Bioclimàtica, Rubén Martínez Dalmau, el projecte pilot d’Innovació i Sostenibilitat en l’Arquitectura que la Conselleria durà a terme a Castelló per a rehabilitar l’edifici situat en l’avinguda Caputxins, número 32.\nEl projecte suposarà una inversió de 1,9 milions d’euros i contempla la rehabilitació de l’edifici i una ampliació de dues noves plantes sobre les existents, amb l’objectiu de construir, com a mínim, 12 habitatges públics, segons ha detallat el conseller Martínez Dalmau. La reforma de l’immoble, que data de 1962 i compta amb una superfície construïda de 1.100 metres quadrats, es durà a terme una vegada seleccionat el projecte d’habitatge públic a través d’un concurs públic. El pla triat haurà de mirar cap a la transició ecològica en el sector de la construcció i l’arquitectura, donant suport a la lluita contra el canvi climàtic gràcies a la innovació aplicada.\nEl resultat serà la construcció d’un edifici amb 12 vivendes del més alt nivell d’eficiència energètica i sostenible\nRubén Martínez Dalmau, vicepresident segon del Consell i conseller de Vivenda i Arquitectura Bioclimàtica i Amparo Marco, alcaldessa de Castelló, han comparegut hui en roda de premsa telemàtica per a donar a conéixer els detalls del projecte pilot d’Innovació i Sostenibilitat a l’Arquitectura de la Conselleria d’Habitatge i Arquitectura Bioclimàtica, que es durà a terme en la ciutat.\nConcretament la intervenció es durà a terme en l’edifici situat en l’avinguda Caputxins número 32 i donarà com a resultat un mínim de 12 vivendes. Una vegada oberta la convocatòria es rebran els projectes per a la construcció i, posteriorment, es decidirà el guanyador. L’obra final estarà formada per una planta baixa i dos altures.\nEl concurs d’adjudicació constarà de dos fases. Una primera de recepció de projectes i una segona a la qual accediran les cinc millors opcions, que seran premiades amb 5.000 euros cada una. La inversió del projecte és de 1,9 milions d’euros.\nPer a Dalmau “el projecte es molt important en l’aposta per la sostenibilitat i la lluita contra el canvi climàtic” i ha fet èmfasi en què “tindrà els últims avanços en eficiència energètica”. En eixa mateix línia Amparo Marco ha resaltat “l’aposta per l’habitatge social, la innovació, el concurs, el talent i la sostenibilitat”.\nArchivado en:CASTELLÓ, INFORMACIÓ AUTONÒMICA


El Levante busca sortir del descens contra l'AEM | Futfem.cat\nEl Levante Las Planas torna a reprendre la competició després de l'aturada del cap de setmana passat i ho fa contra l'AEM. Les planenques saben que és un partit de vital importància, ja que conèixer la victòria s'ha convertit en una qüestió fonamental.\nDesprés del partit disputat contra el Pardinyes, amb polèmica i on no es van poder sumar els primers 3 punts a la classificació, les noies de Miguel Mateo han tingut dues setmanes per treballar el partit contra un dels rivals més difícils de la Lliga, un AEM que de moment se situa tercer a la classificació, empatat a 13 punts amb l'Europa, que es troba a la segona posició.\nLes lleidatanes han sumat ple de victòries des que va començar la Lliga, excepte el partit que les va enfrontar contra el Barça, ara primer classificat, i que van perdre a casa per 0-1 gràcies a un penal que va transformar la davantera blaugrana, Armengol. La diferència entre ambdós conjunts és notable, almenys a la classificació, i l'AEM aterrarà a Les Planes com a favorit per endur-se els 3 punts i continuar en les posicions altes de la taula.\nTot i així, el Levante ha demostrat en els darrers partits una millora en el seu joc, especialment en defensa i en zona de creació, tot i que encara té aspectes a millorar com la definició de cara a porteria o defensar jugades a pilota aturada.\nMiguel Mateo ha explicat que sap «que és un partit complicat, ja que l'AEM és un equip difícil de fer gol i defenen molt bé» i ha afegit: «A més, també són golejadores i és un equip que estarà disputant les posicions dels play-off, però nosaltres sortirem a competir i espero poder guanyar el primer partit per donar una injecció de moral a l'equip contra un gran rival».\nDani Rodrigo, per la seva part, es presenta a les Planes amb «molt de respecte» cap al conjunt planenc: «El Levante és un equip històric i l'equip d'aquest any no té res a veure amb el de la temporada passada». Tot i així, ha assegurat: «Volem tornar a casa amb els 3 punts, però sabem que elles no acaben d'arrancar i sortiran a guanyar perquè ho necessiten».\nEtiquetes Segona\tLevante Las Planas\tAEM